ส่วนที่ 1

ข้อมูลสรุป (Executive Summary)

บริษัท สยามฟิวเจอร์ดีเวลอปเมนท์ จำกัด (มหาชน) หรือ “บริษัท” ก่อตั้งขึ้นเมื่อวันที่ 29 สิงหาคม
2537 โดยนายพงศ์กิจ สุทธพงศ์ และนายนพพร วิฑูรชาติ ด้วยทุนจดทะเบียนเริ่มแรก 10 ล้านบาท
ต่อมาในเดือนสิงหาคม 2545 บริษัทได้แปรสภาพเป็นบริษัทมหาชน
และได้เปลี่ยนแปลงมูลค่าที่ตราไว้จากเดิมหุ้นละ 10 บาทเป็นหุ้นละ 1 บาท และในเดือนกันยายน
2545 บริษัทได้ทำการจดทะเบียนเพิ่มทุนชำระแล้วเป็น 61 ล้านบาท
โดยเสนอขายให้แก่ผู้ถือหุ้นเดิมของบริษัท บริษัทจดทะเบียนในตลาดหลักทรัพย์ใหม่เมื่อวันที่ 17
ธันวาคม 2545 โดยมีทุนจดทะเบียน 150 ล้านบาทและมีทุนที่ชำระแล้ว จำนวน 71 ล้านบาท

ปี 2546 บริษัทได้มีการเปลี่ยนแปลงทุนจดทะเบียนและทุนชำระแล้วอย่างมีสาระสำคัญคือ ในวันที่ 26
กันยายน 2546 บริษัทได้เพิ่มทุนจดทะเบียนเป็น 500 ล้านบาท ต่อมาวันที่ 3 ตุลาคม 2546
บริษัทจดทะเบียนเพิ่มทุนชำระแล้วเป็น 95 ล้านบาท
จากการออกและเสนอขายหุ้นสามัญเพิ่มทุนจำนวน 24 ล้านหุ้นให้แก่ บริษัท เมเจอร์ ซีนีเพล็กซ์ กรุ้ป
จำกัด(มหาชน)

ปี 2547 บริษัทได้จัดตั้งบริษัทย่อย จำนวน 3 บริษัท ได้แก่ บริษัท เอกมัย ไลฟ์สไตล์ เซ็นเตอร์
จำกัด (31 มีนาคม 2547) บริษัท เพชรเกษม พาวเวอร์ เซ็นเตอร์ จำกัด (31 มีนาคม 2547)
และ บริษัท สยามฟิวเจอร์พร็อพเพอร์ตี้ จำกัด (16 เมษายน 2547)
เพื่อสร้างศูนย์การค้าที่มีขนาดใหญ่ คือ โครงการเอกมัย พาวเวอร์ เซ็นเตอร์,
โครงการเพชรเกษม พาวเวอร์ เซ็นเตอร์ และ โครงการ ดิ เอสพละนาด รัชดาภิเษก
(Esplanade Ratchadapisek)

ปี 2549 ที่ประชุมวิสามัญผู้ถือหุ้นครั้งที่ 1/2549 อนุมัติการเพิ่มทุนจดทะเบียนของบริษัทจาก
424,117,769 บาท เป็น 533,947,769 บาท โดยออกหุ้นสามัญจำนวน 109,830,000 หุ้น
มูลค่าที่ตราไว้หุ้นละ 1 บาท รวม 109,830,000 บาท

โดยจัดสรรดังนี้ ก) จัดสรรหุ้นสามัญเพิ่มทุนให้แก่ผู้ถือหุ้นเดิม จำนวนไม่เกิน 84,830,000 หุ้น
ในสัดส่วน 5 หุ้นเดิมต่อ 1 หุ้นใหม่ เสนอขายราคาหุ้นละ 5 บาท ข)
จัดสรรหุ้นสามัญเพิ่มทุนจำนวนไม่เกิน 15,000,000 หุ้น
เพื่อรองรับการแปลงสภาพของใบสำคัญแสดงสิทธิ (Warrant) ของกรรมการและพนักงานโครงการ
ESOP ค) จัดสรรหุ้นสามัญเพิ่มทุนจำนวนไม่เกิน 10,000,000 หุ้น
เพื่อรองรับการใช้สิทธิของใบสำคัญแสดงสิทธิที่จะซื้อหุ้นสามัญของบริษัท เมื่อมีการปรับสิทธิ

ปี 2552 ที่ประชุมวิสามัญผู้ถือหุ้นครั้งที่ 1/2552 อนุมัติการเพิ่มทุนจดทะเบียนของบริษัทจาก
533,941,438 บาทเป็น 1,047,089,351 บาท โดยออกหุ้นสามัญเพิ่มทุนให้แก่ผู้ถือหุ้นเดิม จำนวน
513,147,913 หุ้น มูลค่าที่ตราไว้หุ้นละ 1 บาท โดยให้สิทธิแก่ผู้ถือหุ้นเดิม ในสัดส่วน 1 หุ้นเดิมต่อ
1 หุ้นใหม่ เสนอขายราคาหุ้นละ 1.20 บาท เป็นจำนวนเงิน 615.78 ล้านบาท
เพื่อลงทุนในบริษัทร่วมทุนกับบริษัท อิคาโน่ จำกัด ซึ่งเป็นบริษัทเฟอร์นิเจอร์ระดับโลก
จากประเทศสวีเดน โดยบริษัทร่วมทุนนี้ จัดตั้งขึ้นเพื่อพัฒนาและบริหารศูนย์การค้า โครงการเมกา
บางนา บนพื้นที่กว่า 250 ไร่ บนถนนบางนา-ตราด ซึ่งบริษัทฯ ถือหุ้นในบริษัทร่วมทุนในสัดส่วน 49%
คิดเป็นเงินลงทุนทั้งสิ้น 1,470 ล้านบาท

ปัจจุบัน ณ วันที่ 31 ธันวาคม 2555 บริษัทมีทุนที่ออกและเรียกชำระแล้วเป็น 1,169,862,645
บาท จากหุ้นปันผล โดยผู้ถือหุ้นรายใหญ่ของบริษัท ได้แก่ บริษัท เมเจอร์ ซีนีเพล็กซ์ กรุ้ป จำกัด
(มหาชน) 22.69%, กลุ่มวิฑูรชาติ 12.04%, กลุ่มสุทธพงศ์ 7.71% และกลุ่มจันทรประภา 5.14%
ณ วันปิดสมุดทะเบียนผู้ถือหุ้น วันที่ 27 ธันวาคม 2555

บริษัทประกอบธุรกิจด้านการพัฒนาและบริหารศูนย์การค้า ประเภทศูนย์การค้าแบบเปิด (Open-air
Shopping Center) ซึ่งเป็นธุรกิจที่มีความเกี่ยวข้องโดยตรงกับธุรกิจค้าปลีก
เมื่อธุรกิจค้าปลีกมีการขยายตัว ความต้องการพื้นที่ที่จะดำเนินธุรกิจก็จะมีมากขึ้นตามไปด้วย
ในปัจจุบัน ธุรกิจค้าปลีก มีแนวโน้มที่จะขยายตัวอย่างต่อเนื่อง และมีการแข่งขันรุนแรงใน 4
กลุ่มใหญ่ คือ ดิสเคาน์สโตร์ ห้างสรรพสินค้า คอนวิเนี่ยนสโตร์ และซูเปอร์มาร์เก็ต

ในธุรกิจพัฒนาและบริหารศูนย์การค้าในประเทศไทย
มีการแข่งขันกันสูงในรูปแบบของศูนย์การค้าแบบปิด แต่สำหรับศูนย์การค้าแบบเปิด
เริ่มมีการแข่งขันสูงขึ้น เนื่องจากมีจำนวนคู่แข่งเพิ่มขึ้น เช่น เดอะ ไนน์ (The Nine), เค
วิลเลจ (K Village), เดอะ เซอเคิล (The Circle)

บริษัท มีรายได้จากการให้บริการหลัก 6 กลุ่มคือ 1)
รายได้ค่าเช่าพื้นที่ในโครงการและรายได้ค่าบริการจากการบริหารโครงการ
และบริหารพื้นที่ส่วนกลาง (Common Area Maintenance หรือ CAM)
รวมทั้งรายได้ค่าบริการสาธารณูปโภค 2) รายได้จากสัญญาเช่าทางการเงิน จากผู้เช่าระยะยาว
3) รายได้ทางการเงินและดอกเบี้ยรับ จากผู้เช่าระยะยาว 4) กำไร (ขาดทุน)
จากการปรับมูลค่ายุติธรรม อสังหาริมทรัพย์เพื่อการลงทุน 5) รายได้อื่น 6) ส่วนแบ่งกำไร
(ขาดทุน) จากกิจการร่วมค้า โครงการเมกา บางนา ตามข้อ 2.2.3
โครงสร้างรายได้ของบริษัทและบริษัทย่อย หน้า 2.2-10-11

บริษัท มีความเสี่ยงจากการพึ่งพิงผู้เช่าหลักในโครงการศูนย์การค้าชุมชน
ในโครงการศูนย์การค้าชุมชนของบริษัท ผู้เช่าหลัก (Anchor Tenant) จะเป็นสิ่งดึงดูดผู้เช่าร่วม
(Co-Tenants) เข้ามาเช่าพื้นที่ส่วนอื่นๆ ภายในโครงการของบริษัท
ดังนั้นบริษัทอาจมีความเสี่ยงจากการที่ผู้เช่าหลักของบริษัทเลิกสัญญาหรือปิดกิจการลง
ซึ่งอาจส่งผลให้ผู้เช่าพื้นที่ร่วมต้องยกเลิกสัญญาตามไปด้วย
ความเสี่ยงดังกล่าวอาจส่งผลกระทบต่อรายได้หลักของบริษัทได้ อย่างไรก็ตาม
บริษัทได้เรียกเก็บค่าเช่าและค่าบริการล่วงหน้าจำนวนหนึ่งจากผู้เช่าหลักทุกราย
และผู้เช่าพื้นที่ร่วมบางราย ณ วันที่ทำสัญญาเช่าพื้นที่ไปแล้ว ทำให้ความเสี่ยงดังกล่าวน้อยลง

ปัจจุบัน บริษัทมีโครงการที่ดำเนินการอยู่ทั้งหมดจำนวน 29 โครงการ มีพื้นที่ให้เช่ารวม 409,600
ตร.ม. ลดลง 2 โครงการจากการที่ครบกำหนดอายุสัญญาเช่าที่ดินสำหรับโครงการ บีควิก
รามอินทรา กม.2 และสุขุมวิท 71 และมีโครงการใหม่ ได้แก่ ศูนย์การค้าเมกา บางนา
บริเวณถนนบางนา-ตราด กม.8 ที่เปิดดำเนินการในเดือน พ.ค. 55 ศูนย์การค้าเมกา บางนา
บริษัทได้ร่วมทุนกับ บริษัท อิคาโน่ จำกัด ซึ่งเป็นบริษัทเฟอร์นิเจอร์ระดับโลก จากประเทศสวีเดน
โดยมี IKEA Store เป็นศูนย์จำหน่ายเฟอร์นิเจอร์อิเกีย
และยังเป็นศูนย์การค้าจำหน่ายสินค้าหลากหลาย โดยมีผู้เช่าหลัก อาทิ เมเจอร์ซีนีเพล็กซ์, บิ๊กซี,
โฮมโปร, โรบินสัน มีพื้นที่ให้เช่ารวมทั้งโครงการ 180,000 ตร.ม.

+------------------------+----+----------------------------------------+
| ประเภทศูนย์การค้า         | จ  | โครงการ                                |
|                        | ำน |                                        |
|                        | วน |                                        |
+------------------------+----+----------------------------------------+
| ศูนย์การค้าชุมชน           | 7  | บางบอน, ประชาอุทิศ, สุขาภิบาล 3, ทองหล่อ    |
|                        |    | ซอย 4 , ทุ่งมหาเมฆ , ปิยรมย์ เพลส          |
| (Neighborhood Shopping |    | (ซอยสุขุมวิท 101/1) และ มาร์เก็ตเพลส นวมินทร์ |
| Center)                |    | (สุขาภิบาล 1)                            |
+------------------------+----+----------------------------------------+
| ศูนย์สะดวกซื้อ             | 3  | วังหิน, ลาดพร้าว ซอย 120, วังหิน 2 (เทสโก้   |
| (Convenience Center)   |    | โลตัส เอ็กเพรส)                          |
+------------------------+----+----------------------------------------+
| ร้านค้าปลีก               | 7  | รัชดาภิเษก-ห้วยขวาง, รัชดาภิเษก-พระราม 3,   |
|                        |    | สาทร, บางแค, พหลโยธิน กม. 27, เหม่งจ๋าย   |
| (Stand-Alone Retail    |    | และท่าพระ                               |
| Store)                 |    |                                        |
+------------------------+----+----------------------------------------+
| ศูนย์รวมสินค้าเฉพาะอย่าง    | 3  | เพชรเกษม พาวเวอร์ เซ็นเตอร์, เอกมัย        |
| (Power Center)         |    | พาวเวอร์ เซ็นเตอร์, เอสเอฟ เมเจอร์ซีนีเพล็กซ์  |
|                        |    | ฉะเชิงเทรา                              |
+------------------------+----+----------------------------------------+
| ศูนย์ไลฟ์สไตล์ (Lifestyle  | 7  | J Avenue ทองหล่อ ซอย 15, ดิ อเวนิว        |
| Center)                |    | แจ้งวัฒนะ, ลา วิลล่า พหลโยธิน, ดิ อเวนิว      |
|                        |    | พัทยา, ซูซูกิ อเวนิว รัชโยธิน, นวมินทร์ ซิตี้      |
|                        |    | อเวนิว และ นวมินทร์ เฟสติวัล วอล์ค           |
+------------------------+----+----------------------------------------+
| ศูนย์บันเทิง (Urban        | 1  | ดิ เอสพละนาด รัชดาภิเษก                   |
| Entertainment Center)  |    |                                        |
+------------------------+----+----------------------------------------+
| ศูนย์การค้าขนาดใหญ่ (Super | 1  | เมกา บางนา                             |
| Regional Mall)         |    |                                        |
+------------------------+----+----------------------------------------+
| รวม                    | 29 |                                        |
+------------------------+----+----------------------------------------+

สำหรับปี 2555 สิ้นสุด 31 ธันวาคม 2555 บริษัทมีสินทรัพย์รวม เท่ากับ 11,430 ล้านบาท
หนี้สินรวมเท่ากับ 5,527 ล้านบาท และส่วนของผู้ถือหุ้นเท่ากับ 5,903 ล้านบาท รายได้รวมเท่ากับ
2,442 ล้านบาท กำไรสุทธิเท่ากับ 1,401ล้านบาท